শেরপুর (বগুড়া) সংবাদদাতা  বগুড়ার শেরপুরে গ্রামবাসীর সঙ্গে মাদক ব্যবসায়ী মজনু ও তার ভাড়াটে সশস্ত্র বাহিনীর দফায় দফায় সংঘর্ষের  ঘটনা ঘটেছে। সংঘর্ষে নারী ও শিশুসহ অন্তত ২৫ জন আহত হয়েছে। গত শুক্রবার সন্ধ্যায় উপজেলার মির্জাপুর ইউনিয়নের মদনপুর গ্রামে মাদকবিরোধী গ্রামবাসী খোরদের হেরোইন কিনতে বাধা দিতে গেলে মজনু ও তার সশস্ত্র বাহিনীর সদস্যরা তাদের ওপর হামলা চালায়। পরে পুলিশ রাত ৮টায় ঘটনাস্থলে গিয়ে পরিস্থিতি নিয়ন্ত্রণে আনে। এদিকে রাত ১০টার দিকে নাজমুল আলম খোকনসহ কয়েকজন যুবক গিয়ে শেরপুর হাসপাতালে চিকিৎসারত আহত গ্রামবাসী তাইজুল ইসলাম ও এনামুল হক রঞ্জুকে ব্যাপক মারধর করে বলে অভিযোগ রয়েছে। বর্তমানে তারা হাসপাতালের পাশে অবস্থিত এক আত্মীয়ের বাড়িতে  গিয়ে চিকিৎসা নিচ্ছেন বলে জানা গেছে। ঘটনার সত্যতা স্বীকার করে হাসপাতালের আবাসিক মেডিকেল অফিসার ডা. রামপদ সূত্রধর বলেন, অনুমান রাত ১০টার দিকে একদল যুবক আহত ওই দুই রোগীকে ব্যাপক মারধর করতে থাকে। সঙ্গে সঙ্গে আমি ঘটনাটি থানা পুলিশকে জানাই। পরে পুলিশ ঘটনাস্থলে আসলে ওইসব যুবকরা পালিয়ে যায়। এ প্রসঙ্গে জানতে চাইলে মির্জাপুর ইউনিয়নের চেয়ারম্যান মোহাম্মদ আলী মুন্টু ঘটনার সত্যতা স্বীকার করে বলেন, উক্ত কয়েকজন হেরোইন ব্যবসায়ীর কারণে পুরো সমাজ নষ্ট হয়ে যাচ্ছে। এলাকার বিবাহযোগ্য মেয়েদের বিয়ে হচ্ছে না।